भारतसँग मुलुकको सार्वभौम र स्वविवेकीय स्थितिलाई कमजोर पार्ने सम्झौता नगर : नागरिक अगुवा
भारतका विदेशमन्त्री एस. जयशंकरको नेपाल भ्रमणको सन्दर्भमा प्रधानमन्त्री पुष्पकमल दाहाल नेतृत्वको सरकारले देशको स्वतन्त्र, सार्वभौम तथा स्वविवेकीय स्थितिलाई कमजोर बनाउन लागेको भन्दै नागरिक समाजका अगुवाहरुले आपत्ति प्रकट गरेका छन् ।
काठमाडौँ — भारतका विदेशमन्त्री एस. जयशंकरको नेपाल भ्रमणको सन्दर्भमा प्रधानमन्त्री पुष्पकमल दाहाल नेतृत्वको सरकारले देशको स्वतन्त्र, सार्वभौम तथा स्वविवेकीय स्थितिलाई कमजोर बनाउन लागेको भन्दै नागरिक समाजका अगुवाहरुले आपत्ति प्रकट गरेका छन् ।उनीहरुले राजनीतिकवृत्त र बृहत् समाजलाई गुमराहमा राखी भारतसँग सम्झौता गर्न लागिएको भन्दै आपत्ति जनाएका हुन् ।नागरिक समाजका सदस्यहरुमा सूर्यनाथ उपाध्याय, कनकमणि दीक्षित, रेणु अधिकारी, सुशील प्याकुरेल र हीरा विश्वकर्माले बिहीबार एक अपिल जारी गर्दै उनीहरुले नेपालको स्वाभिमान र सार्वभौम अधिकारमाथि नै आँच आउने खालको सम्झौता हुन लागेका उल्लेख गरेका छन् ।भारत नेपालको अविच्छिन्न मित्र हो भनि आफूहरुले बुझेको उल्लेख गर्दै नेपाल जनता भारतसँग सम्मानजनक मित्रताको पक्षमा निरन्तर उभिएको बताएका छन् । ‘तर नेपालको संविधानका प्रावधान, नेपाली जनताको स्वाभिमान र सार्वभौम अधिकारमाथि आँच आउने सम्झौताले नेपाल–भारत मित्रतालाई न्याय गर्न सक्दैन भन्ने ठहरसहित कुनै पनि अपमानजनक सम्झौता नगर्न नेपाल सरकार समक्ष जोडदार अपिल गर्दछौं,’ अपिलमा भनिएको छ । 